香港大學

香港大學（粵拼：hoeng1 gong2 daai6 hok6，簡稱港大，英文：The University of Hong Kong，HKU）係香港一間研究型大學，校舍主要分佈嚮香港島薄扶林一帶。1911年成立，1912年開校，係香港第一間大學，喺好長一段時間內亦係香港唯一一間大學。大學依家有十個學院，學科繁多，包括法律、心理學、生物醫學等等。學校喺世界前列，係全世界第一支可以認到沙士病毒嘅研究隊伍，亦都培養咗好多法律、政治、商學、科學同醫學界等等嘅社會名人。 歷史 1910年3月16號，當時嘅港督盧吉主持港大本部大樓嘅動工儀式。1911年3月30號，港大正式成立。1912年3月11號舉行開幕禮，同年，第一屆學生入學。大學最初淨係得三個學院：醫學院、工程學院同埋文學院。醫學院嘅前身係喺1887年創立嘅香港西醫書院，孫中山都喺呢間書院讀過醫。1916年12月舉行第一屆畢業禮，有23個畢業生同5個榮譽畢業生。1941年因香港淪陷而停辦，到1945年復辦。1961年學生人數係2000，係1941年嘅四倍。1989年後因政府增加大學學位令到學生人數倍增。2002至2003學年有學生19000人。2012年起好咗百週年紀念校園，並且跟從香港教育改革，本科教育轉成四年制。 二戰時期 1941年12月8號，日軍開始侵略香港，香港保衛戰隨即展開。嗰朝早啟德機場俾日軍空襲嗰時，大禮堂門口仲圍住大批學生等緊八點半考試。冇幾耐消息傳到，考試暫停；大禮堂亦改造成臨時醫院，幫瑪麗醫院接收傷者。其實戰火殺到嚟香港之前，絕大部分港大師生已經喺義勇防衛軍、聖約翰救傷隊呢啲組織幫緊手備戰。學生會亦眾籌買咗救護車同戰地醫院，由學生親身送上大陸。喺校長史樂詩安排底下，校方甚至讓埋地方俾友校廣州嶺南大學安置師生器材繼續教書，直到港大都局住停課為止。 隨住日軍進駐，好多嚟自馬來亞等地嘅留學生都被軟禁喺梅堂宿舍。大多數外籍教職員亦俾人韞wan3咗入赤柱拘留營，受盡飢寒交迫之苦。有幸走甩嘅有王國棟教授；佢冒死走到去陪都重慶，前前後後安置咗357位走難嘅港大學生。冇咁好彩嘅亦唔係無所事事：教委會、校委會、校董會、同幾間學院都喺日佔時期開過會。除咗通過決議頒發戰時學位畀92位因為打仗考唔切試嘅學生（包括四位追頒），仲傾埋港大嘅戰後重建——依家發展成獨立學院嘅牙醫學、建築學、教育學都係喺赤柱漸見雛形嘅。 二戰除咗帶走港大唔少師生嘅性命，亦為大學帶嚟財產方面嘅損失。理學院同醫學院長年儲落嘅文書記錄同研究器材，喺淪陷冇耐就俾日軍擸走嗮。之後嗰三年零八個月，中門大開嘅港大又再連番俾災民幫襯，以致值唔值錢嘅都一鋪清袋。相比之下，敵方炮火對大學建築嘅破壞可以算輕擎。當時新落成、損傷得最嚴重嘅羅富國科學大樓都只係俾卑路乍炮臺嘅自己友誤傷。反而戰亂期間為咗揾燃料，好多棟樓俾人拆到皮包骨噉先最嘥資源重建；大禮堂到1950年學位頒授典禮嗰日都仲露緊天。 校園同建築 本部校園 香港大學本部校園坐落喺港島般咸道同薄扶林嗰頭，佔地約莫14到16公頃。港大嘅十間學院入面有五間都喺呢度，佢哋係：建築學院、港大經管學院、教育學院、工程學院、同埋理學院。除咗圖書館總館同美術博物館之外，本部校園仲設有一條叫做大學街嘅雙層行人通道，駁去西面嘅百周年校園。 本部校園嘅主要特色係嗰度建築風格嘅多樣性，由新古典主義嘅本部大樓到七十年代嗰時起嘅現代建築都有。經過咁多年嘅保育同發展，有人讚呢度係「中西合璧、新舊共融」嘅校園。計埋本部大樓，港大嘅七棟法定古蹟入面，有六棟都喺本部校園，包括孔慶熒樓外部、馮平山樓外部等等。 百周年校園 為咗應付三三四新學制同增收非本地生帶嚟嘅額外四成學生，港大喺2005年開始規劃向本部校園以西擴建。工程喺百周年校慶之後冇耐搞掂，2012年啟用。百周年校園主要有三棟樓，俾文學院、社會科學學院、同法律學院使用。另外仲有間6000平方米大嘅「智華館」研習坊，近乎全日開放俾學生自主學習。 百周年校園選址「唯一一幅」本部校園隔籬嘅可發展用地，原先係西區抽水站及濾水廠。校方畀咗水務署五億去重置配水庫，包括將鹹水水塘搬入龍虎山岩洞，做法全港首創。原本嘅食水配水庫攞咗嚟做李兆基會議中心，係一座容納成千人嘅音樂廳兼講堂；附近三座歷史建築就活化保留。百周年校園另一個特色係有大量嘅綠化元素，除咗屋頂綠化之外，仲有百周年花園同三座學術庭園。 沙宣道校園 沙宣道校園又叫醫學院校園，主要係港大李嘉誠醫學院用緊，設有各式各樣嘅實驗室同先進設備。校園位於港島西沙宣道，同本部校園相距三公里左右，平時有校巴往來。馬路對面嘅瑪麗醫院由落成開始就已經係醫學院嘅教學醫院，大部分臨床學系都會喺呢度上堂，並且有行人天橋連接其他教學樓。 余振強醫學圖書館設喺沙宣道21號蒙民偉樓，係世界衞生組織嘅托存圖書館之一。館内收藏咗大量生物醫學同衛生科學刊物，有啲仲可以追溯到醫學院嘅前身華人西醫書院。為咗應付空間需求，醫學院制定咗全面發展計劃。長遠嚟講除咗會起新嘅教學大樓，亦會擴展學生宿舍，同起一條「大學行人走廊」連接成個沙宣道校園。 其他設施 菲臘牙科醫院 位於西營盤嘅菲臘牙科醫院係港大牙醫學院嘅教學醫院，佢同本部校園只有一段仔距離。醫院由政府資助，專門提供訓練牙醫同牙科輔助專業人員嘅設施。除咗臨床教學設施之外，港大嘅牙科圖書館亦喺呢度。 嘉道理中心 香港大學嘉道理中心喺一九八零年代，由賀理士．嘉道理爵士同羅蘭士．嘉道理勳爵捐錢起成。中心位於香港石崗，佔地十公頃，遠離煩囂、環境寧靜。呢度唔只係研究農林園藝同環境科學嘅地方，亦有唔少住宿設施，方便校内外團體搞迎新營、研討會等等活動。 太古海洋科學硏究所 太古海洋實驗室喺1990年開幕，1994年擴建之後改用依家呢個名。研究所位於鶴咀，喺正香港唯一一個海岸保護區隔籬，主要俾理學院嘅研究生做海洋科學方面嘅研究。1955年喺香港海域發現、被稱之為「港鯨」嘅長鬚鯨嗰副骸骨標本就係喺呢度收藏展示。 聲譽 香港大學同香港中文大學、香港科技大學合稱「三大」，係香港校譽最好、排名最高嘅大學之一。其中港大喺唔少人心目中排三大嘅頭位，好受家長同僱主歡迎。港大公佈嘅2024年學士學位畢業生就業率有98.7%，連續十九年達成「全員就業」，體現出港大畢業生嘅市場價值。 學術方面，港大嘅研究風氣以往冇其他大學咁濃烈。不過隨住增收海外學生等等政策推行，港大已經穩步向呢方面發展，研究成績都唔少見。科睿唯安（英文：Clarivate）公佈嘅「2025年度最廣獲徵引研究人員」入面就有54位學者嚟自港大，數量排喺全球第十三。 排名 港大喺2026年 QS 世界大學排名入面攞第11名，比2025年升咗六位，創歷嚟最高記錄。泰晤士高等教育就將香港大學排喺2026年全球第33位，高前一年兩位。區域排名方面，港大喺 QS 2026年亞洲綜合排名超越上屆第一北京大學，事隔十五年重登榜首。至於泰晤士嘅2025年亞洲排行榜，港大繼續排第6，照舊係本地大學名次最高嗰間。 港大唔單只整體排名唔錯，仲有唔少學科位列全球頂尖。2026年 QS 學科排名裏面，就有8科躋身全球前二十，其中牙醫學科更加榮列第二。其他幾科分別係：教育及培訓學、地理學、建築與建造環境學、圖書館及資訊管理、數據科學及人工智能、法律學、以及土木和結構工程學。 爭議同大事 張祺忠殺妻案 港大宿舍偉倫堂喺2018年8月17號發生咗一單倫常命案——時任舍監兼機械工程系副教授張祺忠用電綫箍死咗佢老婆。佢製造咗死者離家出走嘅假象之後報警話老婆失蹤，並且喺黃克競樓辦公室藏屍。差佬8月28號上門調查嗰陣發現屍體，拉咗張祺忠。時任校長張翔喺第二日開學禮致辭嘅時候主動提起單嘢，形容係令人驚訝嘅校園悲劇。 案件2020年喺高等法院開審。張祺忠否認謀殺、承認誤殺，但控方唔接納。辯方呈上三百幾人嘅求情信，又有專家證人證明被告成日俾死者心理虐待搞到抑鬱，先會失控殺人。但控方話張祺忠犯案冷靜，殺人係出於金錢糾紛。張祺忠最後被判處終身監禁，謀殺同阻止合法埋葬屍體罪嘅刑期同時執行。佢不服刑期上訴得直，案件被發還重審。 唔承認學生會 2021年7月1號，有差佬喺銅鑼灣俾人用刀拮傷，疑犯梁健輝其後自戕。香港大學學生會評議會7月7號開會，通過動議「感激」梁健輝為港犧牲。呢單嘢引嚟各方評擊，連評議會撤回議案、學生會幹事會全體請辭都平息唔到。校方亦發聲明譴責佢哋美化暴力、損害校譽，並喺7月13號表示唔再承認學生會喺校内嘅角色，被質疑違反咗《香港大學規程》。 港大繼四月宣佈唔再代收會費並收返民主牆等等設施，今次更係要求學生會搬走。新設立嘅課外活動支援處取締咗學生會接手屬會，但有學生組織因為後來用咗提及學生會嘅舊名而被除名。到八月，校委會再禁止涉事學生進入校園，唔俾佢哋上堂或者返宿舍。有傳媒形容港大嘅做法係「封殺」學生會。 法律地位 香港大學屬於香港法定院校，由香港法例第1053章規管。 交通 港鐵港島綫 ：香港大學站、西營盤站 (往徐展堂樓、明華綜合大樓等東閘建築) 睇埋 大學道 (香港大學) 大學 (選區) 註 參考 出面網頁 香港大學網頁